Kasper Risgård har gjort sig godt bemærket under AaBs europæiske eventyr, og til sommer har han ikke længere kontrakt med AaB. Det gør ham mere attraktiv for udenlandske klubber. - Jeg kan bekræfte, at Grasshoppers gennem længere tid har fulgt Kasper Risgård, siger spillerens agent, Karsten Aabrink, til Ekstra Bladet. Karsten Aabrink siger også, at der er flere klubber, der er interesserede i den stærke midtbanespiller. Han afviser heller ikke, at det er muligt, at Risgård fortsætter i AaB. AaB har allerede mistet anfører Thomas Augustinussen til Østrigsk fodbold, så hvis Risgård også forlader klubben, står sportsdirektør Lynge Jacobsen uden to af klubbens største midtbaneprofiler.

Opsummering:
AaB-midtbanespilleren Kasper Risgård kan være på vej til Grasshoppers i schweizisk fodbold, skriver Ekstra Bladet.